In nomine Patris et Filii et Spiritus Sancti, ego Godefridus, nutu Dei Lingonensis episcopus, cum universis commissę nobis ecclesię filiis, notum fieri disponimus et presenti scripto ne posteros leteat memorie commendamus remisisse nos fratribus de Crista decimas proprii laboris, tam manuum quam carrucarum suarum, in territorio de Ceresio et de Marelis, Roseriis quoque et de Briocurt, favente Girardo, presbitero de Ceresio, Stephano quoque presbitero de Marelis, quibus illę decimę jure ecclesiastico debebantur. Et non solum decimas segetum sed et peccorum necnon et aliarum rerum de quibus decimę sacerdotibus dari solent, supradictis sacerdotibus annuentibus, eisdem fratribus in perpetuum devote concessimus. Inde testes sunt Warnerius, Lingonensis archidiaconus, Wido, canonicus, filius Venatoris. Si quis vero de suprascriptis sacerdotibus, vel de eorum successoribus, hanc nostrę descriptionis paginam sciens, contra eam venire temptaverit, et prefatas decimas a supradictis fratribus denuo exigere voluerit, sacerdocii sui dignitate careat, nec divinis altaribus ministraturus assistat, donec a sua iniquitate resipiscat, et digne inde pro voluntate nostra et judicio satisfaciat. Iterum notificamus universis fidelibus Bartolomeum de Nuileo et Henricum, fratrem ejus, Odonem quoque Watebotsh, quicquid jure hereditario possidebant in alodio de Tiloio et de Severceiis, in molendino de Harewuns, fratribus de Crista per manum nostram sine aliqua retentione seu reclamatione, faventibus uxoribus, filiis et filiabus suis universis, in perpetuum dedisse, et donum suum auctoritate fidelium testium confirmasse. Quorum ista sunt nomina ex parte Bartolomei, Airardus de Luio, Haymo, miles de Vilers, Albricus, filius Venatoris. Ex parte Henrici, fratris Bartolomei; Euvrardus, magister Mormenti, Humbertus, decanus Lingonarum, Urricus, prepositus Sanctorum Geminorum. Testes ex parte Odonis: dominus Bernardus, abbas de Claravalle, Berengerius, miles, de Orgis. Notificamus etiam omnibus sanctę ecclesię fidelibus Richerium, militem Gangionis rivi, Deo et sancte Marie de Crista, et fratribus inibi Deo famulantibus, decimas proprii laboris eorumdem fratrum et carrucarum suarum que juris ejusdem militis erant in parrochiatu de Roseriis, laude et consensu uxoris suę, filii que sui Almaurici et filiarum suarum in perpetuum concessisse. Et hoc donum factum fuit in Cristensi capitulo, sub Balduino primo abbate, presentibus fere omnibus monachis. Hujus donationis testes sunt Walterius, gener ejusdem Richerii, Hugo, decanus de Blesa, Martinus, capellanus, Bertrannus, burgensis Gangionis rivi. Ut autem inconcussum, firmumque permaneat quod descripsimus, nostra auctoritate confirmamus, et perpetua stabilitate corroboramus. Hec bone voluntatis dona ne aliquis temerare audeat anathema subjungimus, et sigillo nostro munimus.